ნიკოლოზ დავიდენკო
ნიკოლოზ დავიდენკო (რუს. Николай Давыденко; დ. 2 ივნისი, 1981, სევეროდონეცკი, უსსრ, სსრკ) — რუსი ყოფილი პროფესიონალი ჩოგბურთელი, მსოფლიოს ყოფილი მესამე ჩოგანი. დიდი სლემის ტურნირებზე, დავიდენკოს საუკეთესო შედეგია 2-2 ნახევარფინალი საფრანგეთის და აშშ-ის ღია პირველობებზე. 4-დან 3 მათგანში მან როჯერ ფედერერთან დათმო შეხვედრა. 2009 წელს რუსმა ჩოგბურთელმა წლის შემაჯამებელი ტურნირი მოიგო, როდესაც ფინალში ხუან მარტინ დელ პოტრო ორ სეტში დაამარცხა. დავიდენკომ ასევე მოიგო 3 მასტერსის ტურნირი. ჯამში მას ATP-ის 21 ტურნირი აქვს ერთეულებში მოგებული. იგი ერთ-ერთი იშვიათი ჩოგბურთელია, ვისაც რაფაელ ნადალთან დადებითი მოგება-წაგების ბალანსი აქვს: 6–5. სანაკრებო დონეზე, მან ერთხელ მოიგო დეივისის თასი რუსეთის ნაკრებთან ერთად. დავიდენკომ კარიერა 2014 წელს დაასრულა.